Diari Oficial de la Generalitat Valenciana


Sumari del DOGV 14, del 15-01-1980 (1980/801384)

ORDRE per la qual hom dicta normes sobre el "Butlletí Oficial del Consell del Pais Valencià".
---------------------------------------------------------------------------------------------

### Dades del document

Número de DOGV
:   14

Data del DOGV
:   15-01-1980

Secció del DOGV
:   PRESIDÈNCIA DEL CONSELL

Número del document
:   1980/801384


Data del document
:   15-11-1979

Organisme emissor
:   Presidència del Consell

Tipus de document
:   Ordre

Anàlisi jurídica

Ordre per la qual hom dicta normes sobre el Butlletí Oficial del Consell del País Valencià.  
Acordat pel Ple del Consell del País Valencià, en la seua sessió d'11 d'abril de 1978, la creació i publicació del Butlletí Oficial del Consell del País Valencià i per tal de donar autenticitat i publicitat a les disposicions què d'ell emanen, les arreplegue i difonga amb la màxima garantia de fidelitat.  
Es necessita desenvolupar la seua regulació, tot publicant no sols els Decrets i Ordres emanats del Ple del Consell, de la Presidència i de les seues Conselleries, sinó totes aquelles que, a criteri d'aquesta, puguen tenir interès Per al públic en general, com ara puguen ser disposicions, circulars i instruccions de caràcter departamental.  
S'estima també que perquè el Butlletí Oficial assolesca la màxima utilitat per al públic no s'ha de limitar a la publicació de les disposicions citades al paràgraf anterior, sinó que a mes a més hi ha d'incloure les dictades per l'Estat, d'interés específic per al País Valencià.  
Per altra banda, poden així mateix ser d'interès per als ciutadans valencians les resolucions de les Diputacions Provincials, raó per la qual quan aquesta Presidència considere que es dóna aquesta circumstancia, es publicaran també aquestes resolucions al Butlletí Oficial.  
En la seua virtut i a l'empara del que preceptua l'article 26 del Reglament de Règim Interior del Consell,  
DISPOSE:  
Primer. El Butlletí Oficial del Consell del País Valencià té el caràcter d'òrgan d'edifici oficial de les disposicions d'interés i observància general emanades d'aquest organisme d'autogovern.  
Segon. L'atribució de caràcter general s'estén retroactivament als exemplars número u del Butlletí Oficial del Consell del País Valencià publicat el dia 19 de Maig de 1978.  
Tercer. Seran publicats al Butlletí Oficial del Consell els Decrets del Ple del Consell, Ordres, Edictes i Anuncis de la Presidència i altres Consellers, així com, quan aquesta ho considere d'interés general, les disposicions, instruccions i circulars de caràcter departamental. Ho seran també les disposicions emanades de l'Administració Central que afecten els interessos generals del País Valencià i les resolucions de les Diputacions Provincials, quan aquesta Presidència considere que es dóna aquesta circumstància.  
Quart. La publicació tindrà lloc en virtut d'ofici de la Secretaria d'Actes del Consell, al qual s'adjuntarà còpia del text de la disposició, autoritzada per l'esmentada Secretaria, amb el vist i plau de la Presidència, que es conservarà a l'arxiu corresponent.  
Cinqué. Serà fixat per la Presidència el preu de l'exemplar del Butlletí Oficial.  
Sisé. A mesura que es vaja produint la transferència de serveis per part de l'Estat i les Diputacions del País Valencià al Consell, es dictaran les normes oportunes per a la publicació al Butlletí Oficial de les matèries i extrems relacionats amb aquells que hom estime necessari.  
Seté. La publicació de les disposicions es farà en valencià i castellà.  
València, a 15 de novembre de 1979.  
El President del Consell   
JOSEP LLUIS ALBIÑANA OLMOS